उत्तर प्रदेश में 24 घंटे में मिले 3,838 नए कोरोना पॉजिटिव, संक्रमण से 60 और लोगों की मौत
उत्तर प्रदेश में पिछले 24 घंटों के दौरान कोविड-19 संक्रमित 60 और लोगों की मौत हो गयी तथा 3,838 नये मरीजों में इस संक्रमण की पुष्टि हुई।
लखनऊ। उत्तर प्रदेश में पिछले 24 घंटों के दौरान कोविड-19 संक्रमित 60 और लोगों की मौत हो गयी तथा 3,838 नये मरीजों में इस संक्रमण की पुष्टि हुई। चिकित्सा एवं स्वास्थ्य विभाग के अपर मुख्य सचिव अमित मोहन प्रसाद ने सोमवार को बताया कि पिछले 24 घंटों के दौरान राज्य में कोरोना वायरस संक्रमण से 60 और लोगों की मौत हो गयी। इसके साथ ही राज्य में इस संक्रमण से मरने वालों की संख्या बढ़कर 5,652 हो गयी। स्वास्थ्य विभाग की एक रिपोर्ट के मुताबिक पिछले 24 घंटों के दौरान सबसे ज्यादा नौ मौतें लखनऊ में हुई है। इसके अलावा कानपुर नगर में छह, मेरठ में पांच, गोरखपुर, वाराणसी और बलिया में तीन-तीन, प्रयागराज, झांसी, सहारनपुर, इटावा, मथुरा, मैनपुरी, कन्नौज, अमेठी तथा औरेया में दो-दो जबकि मुरादाबाद, आगरा, रामपुर, मुजफ्फरनगर, महराजगंज, हरदोई, गोंडा, प्रतापगढ़, बुलंदशहर, सीतापुर, कानपुर देहात, कौशांबी तथा महोबा में कोविड-19 संक्रमित एक-एक व्यक्ति की मौत हुई है। पिछले 24 घंटों के दौरान प्रदेश में 5382 मरीज ठीक भी हुए हैं। राजधानी लखनऊ में एक बार फिर सबसे ज्यादा 550 नये लोगों में संक्रमण की पुष्टि की गई है। इसके अलावा, प्रयागराज में 229 और कानपुर नगर में 224 मामले सामने आए। प्रसाद ने बताया कि राज्य में अब तक संक्रमण के कुल 3,90,875 मामले सामने आये हैं। इनमें से 3,31,270 मरीज ठीक हो चुके हैं। उन्होंने कहा कि राज्य में इस वक्त कुल 53953 मरीज उपचाराधीन हैं। प्रसाद ने कहा कि प्रदेश में बीमारी से उबरने की दर 84.75 प्रतिशत है। रविवार को प्रदेश में एक लाख 51 हजार नमूनों की जांच की गयी।